b'\n_START_ARTICLE_\nHeinz St\xc4\x83nescu\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u, care era directorul unei firme, s-a mutat mai t\xc3\xa2rziu la Br\xc4\x83ila, unde Heinz a urmat liceul._NEWLINE_A urmat apoi cursurile Facult\xc4\x83\xc8\x9bii de Litere a Universit\xc4\x83\xc8\x9bii din Bucure\xc8\x99ti, sec\xc8\x9bia de germanistic\xc4\x83._NEWLINE_Heinz St\xc4\x83nescu a activat \xc3\xaen cercuri apropiate st\xc3\xa2ngii comuniste, a sc\xc4\x83pat de deportarea \xc3\xaen Transnistria (dup\xc4\x83 o interven\xc8\x9bie direct\xc4\x83 a unei m\xc4\x83tu\xc8\x99i la ministrul de interne, generalul Constantin Z. Vasiliu), fiind internat mai t\xc3\xa2rziu \xc3\xaen lag\xc4\x83rul de la T\xc3\xa2rgu Jiu. Dup\xc4\x83 23 august 1944 a devenit membru al PCR \xc8\x99i comisar la Siguran\xc8\x9ba din Br\xc4\x83ila._NEWLINE_Dup\xc4\x83 \xc3\xaenfiin\xc8\x9barea Securit\xc4\x83\xc8\x9bii, \xc3\xaen 1948, a fost \xc3\xaencadrat cu gradul de c\xc4\x83pitan \xc3\xaen structurile poli\xc8\x9biei politice - \xc3\xaen cadrul Direc\xc8\x9biei 1 care r\xc4\x83spundea de combaterea \xc8\x99i anihilarea opozi\xc8\x9biei interne. C\xc4\x83pitanul St\xc4\x83nescu a f\xc4\x83cut o carier\xc4\x83 fulger\xc4\x83toare, devenind unul dintre cei 4 adjunc\xc8\x9bi ai \xc8\x99efului direc\xc8\x9biei 1, col. Gavril Birta\xc8\x99, juc\xc3\xa2nd un rol important \xc3\xaen ac\xc8\x9biunile de represiune \xc3\xaendreptate \xc3\xaempotriva Bisericii Catolice. "Cariera de ofi\xc8\x9ber activ, avansat rapid la gradul de maior, se \xc3\xaencheie brusc \xc3\xaen 1952", se poate citi \xc3\xaentr-un documentar difuzat de RFI \xc3\xaen anul 2010. Asta din cauza unor scandaluri homosexuale care nu se mai puteau mu\xc8\x99amaliza. \xc3\x8entreaga afacere se \xc3\xaencheie \xc3\xaen 1952 cu scoaterea lui din r\xc3\xa2ndurile cadrelor active \xc8\x99i cu o condamnare la un an de \xc3\xaenchisoare. \xc3\x8en perioada deten\xc8\x9biei accept\xc4\x83 s\xc4\x83 continue colaborarea, sub acoperire, cu Securitatea, av\xc3\xa2nd \xc3\xaen urm\xc4\x83torii ani 3 nume conspirative: \xe2\x80\x9eAbrud\xe2\x80\x9d, \xe2\x80\x9eSilviu\xe2\x80\x9d \xc8\x99i \xe2\x80\x9eTraian\xe2\x80\x9d._NEWLINE_Dup\xc4\x83 ce a p\xc4\x83r\xc4\x83sit Securitatea ca ofi\xc8\x9ber activ, Heinz St\xc4\x83nescu a devenit cadru didactic la catedra de limb\xc4\x83 \xc8\x99i literatur\xc4\x83 german\xc4\x83 a Facult\xc4\x83\xc8\x9bii de Litere a Universit\xc4\x83\xc8\x9bii Bucure\xc8\x99ti (1953-1976). \xc3\x8en paralel a activat ca critic literar, supraveghind ideologic literatura german\xc4\x83 din Rom\xc3\xa2nia. A editat unele scrieri din perioada interbelic\xc4\x83, ca, de exemplu, romanul lui Franz Xaver Kappus "Die lebenden Vierzehn" - "Cei 14 supravie\xc8\x9buitori", la Editura Kriterion, Bucure\xc8\x99ti, 1970, \xc8\x99i povestirile satirice ale aceluia\xc8\x99i scriitor, "Der Wunderleutnant" - "Locotenentul minune", Editura Kriterion, Bucure\xc8\x99ti, 1971. \xc3\x8en volumul de studii literare "Berichte" - "Rapoarte", ap\xc4\x83rut la Editura pentru literatur\xc4\x83, Bucure\xc8\x99ti, 1967, St\xc4\x83nescu a analizat crea\xc8\x9bia literar\xc4\x83 german\xc4\x83 din Rom\xc3\xa2nia din perspectiva ideologic\xc4\x83 a realismului socialist. \xc3\x8en anii 1960 l-a turnat la Securitate, \xc3\xaentre al\xc8\x9bii, pe scriitorul Georg Hoprich._NEWLINE_\xc3\x8en leg\xc4\x83tur\xc4\x83 cu apari\xc8\x9bia c\xc4\x83r\xc8\x9bii "Interpret\xc4\x83ri de liric\xc4\x83 german\xc4\x83" (volum editat de Brigitte Tontsch, publicat la Editura Dacia din Cluj \xc3\xaen anul 1971), \xc3\xaentre germani\xc8\x99tii de la Universitatea din Cluj \xc8\x99i cei din Bucure\xc8\x99ti s-a manifestat un conflict ideologic cauzat de "concep\xc8\x9biile teoretice despre literatur\xc4\x83". Heinz St\xc4\x83nescu este perceput ca reprezentant al unui grup concentrat \xc3\xaen jurul ziarului "Neuer Weg", care ap\xc4\x83r\xc4\x83 puritatea ideologic\xc4\x83 \xc8\x99i se opune tendin\xc8\x9belor liberale propagate de clujeni._NEWLINE_Dup\xc4\x83 o c\xc4\x83l\xc4\x83torie \xc3\xaen Occident, \xc3\xaen 1976, St\xc4\x83nescu nu s-a mai \xc3\xaentors \xc3\xaen Rom\xc3\xa2nia, stabilindu-se \xc3\xaen Republica Federal\xc4\x83 Germania. A murit \xc3\xaen timpul unei c\xc4\x83l\xc4\x83torii \xc3\xaen Fran\xc8\x9ba, pe data de 13 mai 1994.'